| **בנק ישראל**  דוברות והסברה כלכלית |  | ‏ירושלים, ד' כסלו, התשפ"ג  ‏‏28 נובמבר 2022 |
| --- | --- | --- |

הודעה לעיתונות:

# המדד המשולב לחודש אוקטובר עלה ב-0.17% והמדדים לתקופה האחרונה עודכנו מעלה

המדד המשולב לחודש אוקטובר עלה בשיעור של 0.17 אחוז. זאת בהמשך לעליות שנרשמו באוגוסט וספטמבר. נתונים אלה מעידים על המשך הגידול בפעילות המשק.

המדד המשולב הושפע לטובה מעליית מדד הייצור התעשייתי (ספטמבר), מדד הפדיון במסחר הקמעונאי (ספטמבר), יבוא מוצרי הצריכה (אוקטובר), משרות השכיר (אוגוסט) והרכישות בכרטיסי אשראי (אוקטובר). שיעור המשרות הפנויות באוקטובר ירד מעט, אך נותר ברמה גבוהה המשקפת את המשך הרצון של המעסיקים להרחיב את הפעילות. לעומת זאת, יבוא התשומות לייצור (אוקטובר), יצוא הסחורות (אוקטובר), יצוא השירותים (אוגוסט) וייצור החשמל (אוקטובר) ירדו והשפיעו שלילית על המדד.

העדכונים כלפי מעלה במדד המשולב לחודשים קודמים נובעים, במידה רבה, מעדכון פרמטרים שנעשה החודש על מנת להתאים את המדד לתקופה שאחרי משבר הקורונה. זאת בכדי לתת ביטוי לעלייה שחלה בתנודתיות של האינדיקאטורים החודשיים ושל צמיחת התוצר הרבעוני ביחס לשנים שלפני הקורונה. כחלק מזה אפשרנו למדד בתקופה החל ממאי 2021 תנודתיות שגדולה ב-15% מאשר בגרסתו הקודמת. כתוצאה מעדכון הפרמטרים חל שינוי כלפי מעלה גם בקצב הגידול ארוך הטווח של המדד המשולב וכתוצאה ממנו גם במדדים המשולבים של חודשים קודמים (לוח 1).

מעבר להשפעת עדכון הפרמטרים, נתוני המדד בחודשים האחרונים התעדכנו מעלה בעקבות עדכונים מעלה בנתוני מדד הייצור התעשייתי, מדד הפדיון במסחר הקימעונאי ויצוא הסחורות לחודשים האחרונים. לוח 1 מציג את העדכונים לאחור במדד. לוח 2 מציג את התפתחות רכיבי המדד בחודשים האחרונים.

הסברים מפורטים לגבי אופן חישוב המדד המשולב וכן לוחות מפורטים ארוכי טווח ניתן למצוא בקישור: <https://www.boi.org.il/he/Research/Pages/ind.aspx>

# לוח 1: עדכונים לאחור במדד המשולב

| **עדכון משולב (באחוזים)** | **נתון קודם** | **נתון חדש** |
| --- | --- | --- |
| אוקטובר |  | 0.17 |
| ספטמבר | 0.12 | 0.33 |
| אוגוסט | 0.09 | 0.17 |
| יולי | -0.05 | 0.01 |
| יוני | 0.14 | 0.05 |
| מאי | 0.10 | 0.26 |

# לוח 2: השינויים ברכיבי המדד בחודשים האחרונים

*(שיעורי שינוי חודשיים באחוזים, אלא אם כן צוין אחרת)*

|  | **אוקטובר** | **ספטמבר** | **אוגוסט** | **יולי** |
| --- | --- | --- | --- | --- |
| מדד הייצור התעשייתי *(ללא כריה וחציבה)* |  | 0.8 | 4.1 | -2.0 |
| מדד הפדיון בשירותים *(ללא חינוך ומינהל ציבורי)* |  | -0.1 | -2.2 | 2.4 |
| מדד הפדיון במסחר *הקמעונאי* |  | 2.5 | -0.2 | -0.7 |
| יבוא מוצרי הצריכה1 | 7.3 | -1.6 | -2.5 | 0.2 |
| יבוא התשומות לייצור (ללא דלקים)1 | -4.0 | -0.6 | -1.8 | -4.5 |
| יצוא הסחורות *(ללא חקלאות)[[1]](#footnote-1)* | -7.6 | -1.4 | 5.2 | 0.0 |
| יצוא השירותים *(ללא תחבורה)[[2]](#footnote-2)* |  |  | -2.7 | 5.3 |
| משרות השכיר – במגזר הפרטי |  |  | 0.3 | 0.3 |
| שיעור המשרות הפנויות במגזר העסקי[[3]](#footnote-3) | 4.7 | 4.8 | 4.9 | 4.9 |
| ייצור החשמל[[4]](#footnote-4) | -4.0 | 0.5 | 1.0 | -0.2 |
| הרכישות בכרטיסי אשראי[[5]](#footnote-5) | 2.8 | 1.5 | 0.8 | -0.7 |

1. יבוא ויצוא הסחורות מחושבים במחירים קבועים (באמצעות ניכוי שינויים במדדי המחירים של סחר החוץ). [↑](#footnote-ref-1)
2. יצוא השירותים מוצג במונחים ריאליים באמצעות ניכוי שינויים במדד המחירים לצרכן ומורכב מיצוא שירותים עסקיים אחרים ויצוא שירותי תיירות. [↑](#footnote-ref-2)
3. *שיעור המשרות הפנויות מחושב מתוך סך המועסקים ונכלל במדד ברמתו, מנוכה עונתיות.*  [↑](#footnote-ref-3)
4. *ייצור החשמל מחושב כשיעור השינוי ביחס לחודש קודם, בניכוי השפעת מזג אוויר ועונתיות.* [↑](#footnote-ref-4)
5. *נתון הרכישות* בכרטיסי אשראי הוא השינוי החודשי, מנוכה עונתיות, על פי פרסומי הלמ"ס. כאשר הנתון של הלמ"ס לחודש הקצה אינו זמן, נתון זה מהווה אומדן מבוסס על שיעור השינוי החודשי על פי נתונים יומיים של שב"א, בניכוי עונתיות. [↑](#footnote-ref-5)